Min se jirbaħ il-Premju Sakharov din is-sena? Il-finalisti tal-Premju Sakharov ta' din is-sena huma l-priġunieri politiċi Bjelorussi Ales Bialatski, Eduard Lobau u Mykola Statkevich, il-whistle-blower tal-NSA Edward Snowden u l-promotriċi Pakistana tal-edukazzjoni fost it-tfal bniet Malala Yousafzai. Ir-rebbieħ se jintgħażel mill-President tal-PE Martin Schulz u l-mexxejja tal-gruppi politiċi fl-10 ta' Ottubru u ċ-ċerimonja se ssir fi Strasburgu fl-20 ta' Novembru. L-ismijiet tal-finalisti tħabbru fit-30 ta' Settembru wara laqgħa tal-Kumitat għall-Affarijiet Barranin u l-Kumitat għall-Iżvilupp flimkien mas-Sottokumitat għad-Drittijiet tal-Bniedem biex jintgħażlu tliet finalisti minn lista ta' seba' nominazzjonijiet. Ales Bialatski, Eduard Lobau u Mykola Statkevich (f'isem il-priġunieri politiċi Bjelorussi kollha) huma dissidenti mill-Bjelorussja. Huma ilhom il-ħabs minn meta saret dimostrazzjoni paċifika fi Pjazza Indipendenza f'Minsk fid-19 ta' Diċembru 2010, kontra r-rielezzjoni kontroversjali tal-President Alexander Lukashenko. Ales Bialiatski huwa l-president taċ-Ċentru għad-Drittijiet tal-Bniedem "Viasna", Eduard Lobau huwa attivist tal-"Malady Front", u Mykola Statkevich kien kandidat presidenzjali fl-2010. Edward Snowden huwa espert tal-informatika u eks-impjegat tas-CIA/NSA Amerikan li żvela informazzjoni sigrieta dwar is-sorveljanza tal-massa min-naħa tal-Istati Uniti fuq il-komunikazzjonijiet elettroniċi. F'Ġunju 2013, il-gvern Amerikan akkużah bi spjunaġġ, serq u l-użu illegali ta' proprjetà tal-gvern. F'Lulju huwa ngħata asil temporanju fir-Russja. Malala Yousafzai hija tfajla ta' 16-il sena li tiġġieled favur id-dritt għall-edukazzjoni, il-libertà u l-awtodeterminazzjoni tan-nisa fil-Wied ta' Swat, fil-Pakistan, fejn ir-reġim Taliban ipprojbixxa lill-bniet milli jattendu l-iskola. Hija kellha 11-il sena meta bdiet il-ġlieda tagħha billi bdiet tikteb blogg taħt isem fittizju. Malajr saret vuċi prominenti kontra abbużi bħal dawn u f'Ottubru 2012 xi Talibani armati ppruvaw joqtluha. Minn dakinhar hija saret simbolu tal-ġlieda favur id-drittijiet tan-nisa u l-aċċess mad-dinja kollha għall-edukazzjoni. Iktar informazzjoni Kumitat għall-Iżvilupp Kumitat għall-Affarijiet Barranin Sottokumitat għad-Drittijiet tal-Bniedem Aqsam din il-paġna ma' ħaddieħor: Irreġistra biex tirċievi l-aġġornamenti b'mail